RÅDETS FORORDNING (EF) Nr. 2534/95 af 24. oktober 1995 om gratis uddeling uden for Fællesskabet af frugt og grøntsager, som er tilbagekøbt i produktionsåret 1995/96

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), særlig artikel 35,

under henvisning til forslag fra Kommissionen, og

ud fra følgende betragtninger:

For produktionsåret 1995/96 må det forventes, at der skal foretages tilbagekøb i henhold til forordning (EØF) nr. 1035/72, navnlig af æbler og appelsiner;

artikel 21 i forordning (EØF) nr. 1035/72 sætter grænser for, hvem interventionsprodukter må udleveres til;

for at forbedre forsyningssituationen for befolkningen i visse tredjelande, især de konfliktramte befolkningsgrupper i det tidligere Jugoslavien, bør der kunne sendes æbler, appelsiner og eventuelt andre frugter og grøntsager, som er tilbagekøbt, til disse tredjelande via hjælpeorganisationer, som er godkendt af medlemsstaterne;

sådanne foranstaltninger er ikke nævnt i artikel 21 i forordning (EØF) nr. 1035/72; på grund af vanskelighederne med forsyning af befolkningen i visse tredjelande, især de nævnte konfliktramte befolkningsgrupper, og mængderne af tilbagekøbte æbler og appelsiner i Fællesskabet, bør nævnte artikel 21 dog exceptionelt kunne fraviges, således at de pågældende organisationer kan levere tilbagekøbte produkter med henblik på gratis uddeling som humanitær hjælp til de omtalte befolkningsgrupper;

ved gratis uddeling af tilbagekøbte frugter og grøntsager kan sorterings-, emballerings- og transportomkostningerne finansieres i henhold til Kommissionens forordning (EØF) nr. 3587/86 af 20. november 1986 om fastsættelse af de tilpasningskoefficienter, der skal anvendes på opkøbspriserne for frugt og grøntsager (2), Kommissionens forordning (EØF) nr. 2103/90 af 23. juli 1990 om fastsættelse af betingelserne i forbindelse med gratis uddeling af æbler og citrusfrugter (3) og Kommissionens forordning (EØF) nr. 2276/92 af 4. august 1992 om gennemførelsesbestemmelser til artikel 21 i Rådets forordning (EØF) nr. 1035/72 om den fælles markedsordning for frugt og grøntsager (4);

der gøres opmærksom på, at omkostningerne ved transport af de pågældende produkter uden for Fællesskabet afholdes af de hjælpeorganisationer, som står for leverancerne;

der bør indhentes forhåndstilladelse fra Kommissionen for at sikre, at hver enkelt leverance kan gennemføres;

medlemsstaterne bør holde opsyn med, at leverancerne finder sted, som de skal, og de bør underrette Kommissionen herom bagefter;

Kommissionen kan efter udtalelse fra Forvaltningskomitéen for Frugt og Grøntsager, hvis et tredjeland har forsyningsvankeligheder og markedssituationen tillader det, beslutte, at denne forordning skal gælde for andre tilbagekøbte frugter og grøntsager til andre bestemmelsessteder -

UDSTEDT FØLGENDE FORORDNING:

Artikel 1

1. I henhold til artikel 2 og som undtagelse fra artikel 21 i forordning (EØF) nr. 1035/72 kan spiseæbler og appelsiner, der i produktionsåret 1995/96 er tilbagekøbt i henhold til nævnte forordning, i løbet af samme produktionsår stilles til rådighed for hjælpeorganisationer, som er godkendt af medlemsstaterne, med henblik på gratis uddeling som humanitær hjælp til de konfliktramte befolkningsgrupper i det tidligere Jugoslavien.

2. Sorterings- og emballeringsomkostningerne samt omkostningerne ved transport inden for EF i forbindelse med de leverancer, der er nævnt i stk. 1, finansieres i henhold til forordning (EØF) nr. 3587/86, (EØF) nr. 2103/90 og (EØF) nr. 2276/92.

3. Der udbetales ikke eksportrestitutioner for de produkter, som forsendes i henhold til stk. 1. På udførselsdokumentet, forsendelsesdokumentet og det eventuelt udstedte T5-dokument anføres »uden restitution«.

Artikel 2

Medlemsstaterne forelægger Kommissionen forslag til aktioner vedrørende gratis uddeling gennem de nationale hjælpeorganisationer, som de har godkendt. Under hensyn til, om der er sikkerhed for, at leverancerne kan gennemføres, og på baggrund af de tilbagekøbte mængder beslutter Kommissionen, om der bør gives tilladelse til aktionerne.

Artikel 3

1. Medlemsstaterne træffer alle nødvendige foranstaltninger for at sikre, at aktionerne vedrørende gratis uddeling gennemføres korrekt.

2. Ved udgangen af produktionsåret 1995/96 underretter medlemsstaterne Kommissionen om, hvor store mængder der er uddelt i henhold til denne forordning og til hvilke modtagere.

Artikel 4

1. Om nødvendigt kan der vedtages gennemførelsesbestemmelser til denne forordning efter proceduren i artikel 33 i forordning (EØF) nr. 1035/72, især bestemmelser om samordning under Fællesskabets plan for humanitær nødhjælp til det tidligere Jugoslavien.

2. Efter samme procedure kan Kommissionen, hvis et tredjeland har alvorlige forsyningsvanskeligheder, beslutte, at denne forordning også kan anvendes på andre tilbagekøbte frugter og grøntsager eller på andre bestemmelsessteder.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 24. oktober 1995.

På Rådets vegne

L. ATIENZA

Formand

(1) EFT nr. L 118 af 20. 5. 1972, s. 1. Forordningen er senest ændret ved Kommissionens forordning (EF) nr. 1363/95 (EFT nr. L 132 af 16. 6. 1995, s. 8).

(2) EFT nr. L 334 af 27. 11. 1986, s. 1. Forordningen er senest ændret ved forordning (EF) nr. 1363/95 (EFT nr. L 132 af 16. 6. 1995, s. 8).

(3) EFT nr. L 191 af 24. 7. 1990, s. 19. Forordningen er ændret ved forordning (EF) nr. 1363/95 (EFT nr. L 132 af 16. 6. 1995, s. 8).

(4) EFT nr. L 220 af 5. 8. 1992, s. 22. Forordningen er senest ændret ved forordning (EF) nr. 1363/95 (EFT nr. L 132 af 16. 6. 1995, s. 8).